**Mohammed Shia' Sabbar al-Sudani** (født 1970 i Bagdad) er en irakisk politiker som har vært Iraks statsminister siden 27. oktober 2022. Han var minister for menneskerettigheter i regjeringen til Nouri al-Maliki fra 2010 til oktober 2014. Fra 2009 til 2010 var han guvernør i Maysan-provinsen i det sørøstlige Irak.

Liv og virke
------------

### Bakgrunn

Al-Sudani har bachelorgrad i jordbruksvitenskap og mastergrad i prosjektledelse fra Universitetet i Bagdad. Da han var ti år var han vitne til at hans far og fem andre familiemedlemmer ble henrettet på grunn av medlemskap i Det islamske Dawapartiet. Han deltok i oppstanden i Irak som brøt ut etter Gulfkrigen i 1991.

### Karriere

Fra 1997 arbeidet han hos jordbruksmyndighetene i provinsen Maysan. Etter at USA og dets koalisjon av villige allierte invaderte Irak i 2003 var han koordinator mellom de lokale myndighetene i Maysan og den provisoriske regjeringen. I 2004 ble han ordfører i Al-Amarah, og i 2004 ble han valgt inn i provinsrådet i Maysan. Han ble gjenvalgt i 2009 og ble da også valgt til guvernør i provinsen.

**Menneskerettighetsminister:** Han ble i 2010 utnevnt til minister for menneskerettigheter av statsminister Nouri al-Maliki. Utnevnelsen ble godkjent av parlamentet den 10. desember 2010. I 2011 var han en kort tid leder for den omdiskuterte kommisjonen som hadde som oppgave å fjerne personer med tilknytning til det irakiske Ba’athpartiet.

Han var statsråd i 2014 da tusenvis av jesidier ble massakrert av IS i det nordlige Irak. Han beskrev det som grusomt og sa at det var «det internasjonale samfunnets ansvar å ta et klart standpunkt mot IS (Daesh)» og å «starte en krig mot IS for å stoppe folkemord og grusomheter mot sivile.» Han ba om at FNs menneskerettighetsråd (UNHRC) startet granskning av IS sine overgrep mot sivile, og han betegnet det som folkemord og forbrytelser mot menneskeheten.

Han ble etterfulgt som statsråd i oktober 2014 av Mohammed Mahdi al-Bayati da statsminister Nouri al-Maliki fra Det islamske Dawapartiet måtte fratre og Haider al-Abadi fra Seiersalliansen overtok som statsminister.

### Statsminister

Tidlig i 2022 oppsto det politisk krise i Irak og landet sto uten regjering i en periode på mange måneder. En allianse av flere partier i parlamentet, The Coordination Framework, foreslo i juli 2022 al-Sudani som statsminister, og etter at parlamentet i oktober hadde valgt Abdul Latif Rashid til president, ble al-Sudani utnevnt til statsminister. Han lyktes med å danne en regjering som ble godkjent av parlamentet 27. oktober 2022.

Referanser
----------

1. ↑   www.bbc.com[Hentet fra Wikidata]
2. ↑  May Kadow, Erik Yavorsky (18. november 2022). «Who Is Mohammed Shia al-Sudani?». The Washington Institute for Near East Policy.
3. ↑  «An Agreement to Appoint Al-Sadr Trend's Candidate Chairman of the Accountability and Justice Commission». al Hayat. 16. august 2015.
4. ↑  «Exclusive: Iraq says Islamic State killed 500 Yazidis, buried some victims alive». Reuters. 10. oktober 2014.
5. ↑  «UN Human Rights Council Requests Investigation into Daesh’s Human Rights Abuses in Iraq». International Justice Resource Center. 3. september 2014.
6. ↑  «Iraq's human rights minister talks battling IS and the Speicher 'mass murder'». 10. juli 2015.
7. ↑  «Coordination Framework nominate Mohammed Shia' Al Sudani as candidate for Iraqi prime minister». PUK media. 25. juli 2022.
8. ↑  «Iraqi parliament approves new government headed by Mohammed Shia al-Sudani». Reuters. 27. oktober 2022.